
Die .X. Alter dyser Welt

 

Hie facht an die vorred in die zehen alter.

DER EINSIDEL.

Nvn hören zu mein lieben fründ

Wz ich eüch kürtzlich hie verkünd

Darzu mich bwegt all mein gemüt

So ich betracht die groffe gut

Die vnß gott selber hat gethon

Als er bschuff Hymel, Erd, Sun, Mon

Vnd köstlich ziert das Paradyß

Den menschen macht mit gantzem flyß

Das doch der selb wenig ansach

Durchs teüfels rot er gar bald brach

Die gbot gots, nämendt eben war

Do vnß kumpt dan die erbsünd har

Vnd do mit vnderwürfflich gmacht

Dem teüfel vnd auch siner macht

Das hat gewert vyl tausent jor

Biß das ain iunckfraw rein vnd clor

Vnß gbar Jesum das kindlin gut

Das vnß erlost mit sinem blut

Das er vergoß vmb vnser sünd

Noch sind wir also toub vnd blind.

Vnd wend von sünden noch nit lon

All vppigkait thut jetz vff ston

Sicht man bim kind bis an den alten

Wie sich ain jeder jotz thut halten

Paulus vnß das gar clorlich schreibt

So sich nohen die letsten zeit

Werden gar vyl vom glouben wichen

Den tüfelschen leren sich verglichen

Kain warheit wirt man dan nit finden

Als Petrus vnß auch thut verkünden

Judas deßglich fürt auch ain clag

Wan sich nohen die letsten tog

Wirt vyl geuärlicheit vff stan

All tiranny wirt fohen an

Vnd halten nüt vff gottes gbot

Allein so wirt das gelt sin gott

Vbermütig hoffertig vnd ouch schweren

Vnghorsam vatter muter nit eren

Vndanckbar, vnkeüsch, kain friden haben

Nach frumkait man wirt wenig fragen

Rouben brennen ist dan recht

Dan reckt sich das magogisch gschlecht

Die boßhafftigen man dan thut loben

Ouch werden die bösen fürhär zogen

Gerächtigkait wirt vndertruckt

All fromkait muß dan sein geschmuckt

Der gaistlich stand der wirt veracht

Hoffart wirt han allein den bracht

Vnküscheit vn auch vbermut

Nyd, haß vnd vnfertig gut

Wirt gantz vnd gar dan sin gemein

Ein jeder dan betracht allein

In sinen sack das er vol werd

Dan ist kain trüw vff diser erd

Deß gmeine nutz man dan nüt acht

Darumb ain jeder selber btracht

Eygentlich yn sin gwisne gang

Ob noch biß vff die zeit sey lang

Die vnß sant Paulus hat erklärt

Welcher das selb zu wissen bgårt

Der merck vff diß zehen person

Wie sie dan nach ain ander ston

Sind jetz die alter dyser welt

Merckt eben wie sich jedes helt

Ouch war vff es doch sy geneigt

Sähen wie sich das kind erzeigt

Wie üppiglichen es do stott

Leider es niemandt zu hertzen godt

 

 

X. Jor ein Kind

DAS KIND.

Wie solt ich mich anders erzaigen

Nach miner art thun ich mich naigen

Vatter vnd muter schlach ich nach

Zu aller boßhait ist mir gach

DER EINSIDEL.

O liebes kind das solt nit thon

Solt ee vatter vnd muter lon

So würstu dem Thobia glich

Dem Isaac auch solt mercken meich

Dem Joseph vnd ouch Samuel

Joas deßselben glich Daniel.

DAS KIND.

Das mag worlichen nit gesin

Ich volg vatter vnd muter mein

So bald als ich gieng auß der wiegen

Lartens mich schweren, schlecken, liegen

Dar nach fieng ich all boßheit an

Hatten sie als für wol gethan

Hand mir darzu anzaigung gäben

Vor mir gefürt ain üppigs läben

Mit füllen prassen tag vnd nacht

Deß ich genomen hab gut acht

Vor mir tribens all üppigkait

Mit worten, wercken, vnküscheit

Detten vor mir nit schämen sich

Das selb gelernet hab ouch ich

Bätten man mich det wenig leren

Gott vnd sein helgen auch nit eren

Deß ich hie also üppig stand

Vatter vnd muter zu eir schandt

DER EINSIDEL.

Do sind ir elteren schuldig an

Die ire kind on stroff lond gan

Vnd wisens weder zucht noch eer

Wan ir volgten Thobias leer

Dörfft üwere kind solichs nit klagen

Von gott ain gute leer sond haben

Den kinden von Israel er gebot

Das sie ir kinder fru vnd spot

Larten die grossen ding gar schon

Die er yn allzyt hat gethon

Dar durch er allzyt wurd geert

Vnd auch der glaub in yn gemert

Iacob sin sun strafft ouch deß glich

Mathatiam söllt nämen für üch

Do Dauid wolt sein geist vffgeben

Ein gute leer die dett er geben

Sinem sun Salomon

So lon ir üwre kind jetz gon

On all vnderwysung vnd auch stroff

Recht wie für den hirten gond die schoff

Das ir vffs lest mit iomer klagen

Adonias wär nit zu tod erschlagen

Wan Agith yn gestraffet hät

Salumit hät iren sun behbt

Vmb das sie yn nit strafft nim war

Verstainget yn der iuden schar

Vmb das er lestert got merck eben

Nempt acht wie jetz die kind thund läben

Wan man sie all jetz straffen sot

Die tag vnd nacht lesteren got

So behielt kain vatter me sin kind

O gott wie sind wir jetz so blind

Vnd sehen doch wie grosse clag

Von kinden kumpt jetz nacht vnd tag

Das es worlich zerbarmen ist

Ein gewonheit ist jetzund zer frist

Das man die kinder zücht vff kriegen

So bald als sie gond vß der wiegen

Müssen sie degen an yn han

Vnd vff das bübist inher gan

Das vor zyten was ain grosse schand

Deß laufft vol buben jetz das land

Darumb eüch got wirt gen den lon

Als er dem Hely hat gethon

Der was gerecht vnd läbt on sünd

Darumb das er nit strafft sein kind

Deß strafft yn gott das er mit clag

Starb vnd sein sun vff ainen tag

Die wils das kind wigts als gering

Was mag dan thun der iüngling

DER EINSIDEL.

Du bist ain schöner iüngliug stoltz

Vff gschossen wie ain feiges holtz

Vnd bist yn dyner bösten iugendt

Die do nüt leren solt dan tugendt

 

 

XX. Jor ein Jüngling

DER JÜNGLING.

Die tugendt die ich leer vnd kan

Ich dir gar bald erzelet han

Spilen, prassen, frölich sin

Vnd sitzen tag vnd nacht bim win

Vatter vnd muter bößlich das ir verzeren

Das sind die tugendt die ich leren

DER EINSIDEL.

Jüngling so soltu mercken eben

Do mit so kürtzest du din läben

Dan wiltu lang vff erden gan

Solt vater vnd muter yn eren han

Von christo solt nämen ain leer

So bütst du vatter vnd muter eer

DER JÜNGLING.

Wan ich solt volgen diner leer

So wär ich dyser welt vnmär

Es ist jetzund worlich der sit

Wan eir jetz godt zum gsellen nit

Vnd leit nit tag vnd nacht bim win

So halt man yn für ain begin

Wan einer dan nit dapffer schwert

Vnd vff der gassen godt zerzert

Und bochen kan mit jederman

Spricht man gar bald er sey kain man

Wan ich mich dan solt anders ziehen

So must ich von der wält jetz fliehen

Vnd sin von jederman veracht

Dyr leer ich worlich wenig acht

Ich wil mich ziehen nach der welt

All üppigkait mir wol gefelt

Es sy mit spylen, zeren, prassen

Des nachts so louff ich vff der gassen

All bübary die fach ich an

Wo ich iunckfrawen bschyssen kan

Gang ich yn nach beid tag vnd nacht

Vatter vnd muter wenig acht

Was sie mit arbeit gwunnen hand

Verthun ich yn mit grosser schand

Vff fluchen, schweren bin ich geschwindt

Täglich man mich bin mätzen findt

Vff minen got kein acht ich hab

In der kilchen gang ich vff vnd ab

All bübary richt ich do vß

Wo ich bin glägen yn der luß

Ouch wie ich die nacht hab vertriben

Mit spilen prassen vnd mit wyben

Vnd ouch mit manchem gsellen gut

Der auch das sin mit mir verdut

Vnd macht mir tag vnd nacht gut gschier

Das sind die tugend die ich leer

An din straff ich mich wenig ker

DER EINSIDEL.

Jüngling solt worlich glouben mir

Vier grosser ding ich hör von dir

Vatter vnd muter du nit erst

Auch iunckfröwlichen stand zerstörst

Din got du nit vor ougen hast

Dem tüfel bist ain werder gast

Von füllerey wilt du nit lon

Merck vff mein aller liebster son

Gott durch den Moysen gebot

Man jeden sun verstaingen sot

Welcher nit vatter vnd muter art

Jonathas zum tod verurtailt wardt

Das er vbertrat seins vatters gbot

Dar zu es clorlich gschriben stot

Wär vatter vnd muter widerseit

Der wirt verflucht yn ewigkeit

Merck aller liebster iüngling sin

Do kam verspot den vatter sin

Deß ward im nit gen der sägen

Holefernes hät bhalten sin läben

Hät yn der win nit vbergangen

Sichem nach Dinam hat verlangen

Dar durch er sie mit gwalt betort

Deß volgt här nach ein grosser mort

Vnd ward erschlagen mancher man

Darumb ich rat du last dar van

Was sagst du mir dryßiärig man.

 

 

XXX. Jor ein Man.

DER .XXX. JERIG.

Du machst vnß worlich lange wyl

Die straff bekümmert mich nit vyl

Was gat mich dyser iäner an

Die ich dir jetz nit nämen kan

Als du hast gseit dem iüngling gut

Ich bim auch noch ein iunges blut

Dar zu erst kommen yn die Ee

Do entpfündt ich nüt dan ach vnd wee

Grinen grannen ist mir nit thür

Grossen hunger vnd nüt bim für

Ouch all stund schlahen rouffen

Das darff ich vmb kain grämper kouffen

Ich hab sin also gnug im huß

Das mir vor angst die hor gond vß

Solt ich also füren ein läben

Mein geist den must ich bald vffgäben

Wan ich also do heim solt sitzen

Die finger saugen nägel spitzen

Ouch haben weder fröüd noch mut

Hußhalten mir worlich wee thut

DER EINSIDEL.

O guter fründ ich wil dich leren

Mit diner arbeit solt dich neren

Dan gott selber gesprochen hot

In dinem schweiß so nüß din brot

So wirt dir hie vnd dört wol werden

Du wirst sunst zu eim bättler werden.

DER .XXX. JERIG.

Oho deß nim ich wenig acht

Wem meinst der spital sey gemacht

Een gänsen die nit trincken win

So magstu wol ein thor sin

Was darffst von arbeit sagen mir

Ein frischen trunck den bring ich dir

Den nim vnd laß din grosses sorgen

Wan hab ich hüt es kumpt ouch morgen

Darumb wil ich do heim nit bliben

Mein iunge tag wil ich vertriben

Mit guten gsellen vnd bim win

Ein fryer prasser wil ich sin

Wan ich das min verzeret han

So wird ich erst zum kriegs man

Eim andern thun ich das sin ouch nämen

Do mit hab ich all zyt zu schlemmen

Min fraw laß ich and kunckel schmecken

Die füß auch nach der deck in strecken

Semlichs mich worlich wenig irt

Ob sie schon zu eir thörin wirt

Hoppo han das ist mein wåsen

Ich kan dir mit vyl fäder läsen

DER EINSIDEL.

Ach aller liebster gselle gut

Für war du kränckest mir den mut

Das du also vorwägen bist

Weist nit das clorlich gschriben ist

Kain ander gschelschafft sol man han

Dan die fraw irn eelichen man

Deßglichen auch der man sein wyb

Es sind zwo seel vnd ist ain lyb

Lot was gar ein frommer man

Do er böß gschelschafft an sich nam

Verlor den stryt vnd ward gefangen

Machabeo ist auch also ergangen

Josaphat bschach ouch deß glich

Von Annon wil ich bschaiden dich

Hot er mit Jonadab kein gselschafft ghan

Hät er so groß vbel nit gthan

Das er sein schwester hät geschwecht

Des doten yn Absolons knecht

Darumb darffst mirs nit fast bringen

Dir dörfft wol ouch also gelingen

Auch meinst dich raubens stälens neren

Exodus thut dichs nit leren

Du meinst es sy der rauber sitt

Gott wirt dirs worlich schencken nit

Hät Achan nit gnomen vom roub

Wer versteinget nit worlich mir gloub

Das sag ich dir on allen spott

Hör vff was dir thut sagen got

Auch allen den die jetzund kriegen

Ouch witwen weisen thund betruben

Wil sin zorn vber sie lon gan

Darumb ich rat du last dar van

Was seit vnß der viertzytiärig man

 

 

XL. Jor Stilstan

DER .XL. JERIG.

Mein anligen ich dir bald sag

Do sin vnd btracht ich nacht vnd tag

Nach üppigkait als mancher thut

In hoffart vnd ouch vbermut

Do mit ich tägglich für här brich

Dar durch ich mich an menchem rich

Vnd gang do här recht wie ain stier

Verglich mich gantz eim wilden thier

Zu dem sich niemandt nahen thar

Im eebruch soltu nåmen war

Zier ich zu aller zeit mein lyb

Vnd beschiß manch biderbman sin wyb

Die Ee die thun ich krümmen biegen

Mit minem wyb hab ich kain bnügen

Allein ich sin zun eren spar

Meins huß nim ich gar wenig war

Sich auch nit an mein guten fründ

Ob ich verderb mein klainen kind

Röck, schuben, mäntel, henck ich yn an

Vnd loß mein frawen nackend gan

DER EINSIDEL.

Ein rechter laur magstu wol sin

Du lystts im kot recht wie ein schwin

Das macht dein groß vnluterkait

Wirt dir vffs lest noch werden laidt

Waist nit welch got zusamen hat gegeben

Sol niemandt schaiden merck mich eben

DER .XXXX. JERIG.

Du seist mir von der lesten zyt

Das mir nit vyl zu schaffen gyt

Do hin mag ichs wol alles sparen

Dan wirt air mit dem andern faren

Nun glich ich doch Salomon

Aristoteli, Vergilio vnd Samson

Die wißsten stercksten gwesen sind

An wyben auch waren erblindt

Solt ich dan anders triben ouch

So wär ich wol ain grosser gouch

Dar zu würd ich täglich bericht

Das man sie setzt yn rot vnd gricht

Ouch kan nit anders sähen hören

Wan die es selber solten weren

Die wend sin haben grosse eer

Als ich täglichen von yn hör

Das eir nit sey ain redlich man

Welcher sein ee nit brächen kan.

Du magst worlich wol fürbaß gan

DER EINSIDEL.

Vier hast mir nach einander gnandt

Hand all gelitten grosse schandt

Auch soltu mercken hie mit flyß

Durch eebruch kam der schön Paryß

Vmbs läben, durch dschön Helena zart

Die stat Troy zerstöret ward

Vnd kam Priamus vmb sin läben

Ach guter fründ nun merck hie eben

Durch vnküscheit ließ got dwelt zergon

Do Dauid hat ein eebruch gton

Ließ im verkünden durch Nathan gott

Das er yn kläglichen stroffen wot

Wer Thamar nit vom eebruch gschant

So wär sie nit zum für erkant

Din hoffart thust ouch beschaide meich

Bracht Nabuchodonosor vo sim reich

Balthasar wär nit zu tod erschlagen

Funfftziäriger was thust du vnß sagen

 

 

L. Jar Wolgethon

DER .L. JERIG.

Das wil ich dir worlichen sagen

Ich bin yn minen bösten tagen

Im alter heiß ich wol egthan

Ain erber wäsen solt ich han

An vernunfft weißhait solt ich zu nämen

Vor der wält so muß ich mich erst schämen

Das ich das min als hab verthon

So ich jetz bin ins alter kon

Vnd solt mich ziehen den frommen glich

So thut all welt erst hassen mich

Dar zu auch han ain ersamen stand

So louff ich erst auß alle land

Meyland, Napels, Franckenreich

Vnderstand erst wider werden reich

Kisten fägen thun ich mich nit schämen

Eim biderbman das sin zu nämen

Das mir als ist ain eben spyl

Wolt gott das ich sein nun het vyl

DER EINSIDEL.

Fründ solichs soltu nit begären

Die zähen gbot thund dichs nit leren

Dan durch das böß vnfertig gut

Vergüßt manch christen man sin blut

Vnfertig gut solt mercken recht

Strafft gott biß in das nünd geschlecht

Dan solich gut must wider gäben

Zwifach solt du mercken gar eben

Saul wär von sinem rich nit kon

Hät er das best von roub nit gnon

DER .L. IARIG.

Ein gute sach die wurdstu haben

Wan du das seitest vnsern knaben

Sie dörfften dich wol schlagen gnug

Dan kriegen ist allein ir pflug

Rouben, stälen, laß ich bliben

Vnd was man jetz im krieg thut triben

All böse stuck fohen wir an

Hett man jetz als für wol gethan

Als bald dan eim also gelingt

Das er zu huß vyl kronen bringt

Man fragt nit wie ers gwunnen hab

All wält den hut zücht gen im ab

Vnd spricht zu im als bald gnod herr

Von yn hab ich gnomen die leer

Laß ligen was ich nit kan finden

Die armen bauren thun ich schinden

Clöster vnd kilchen ich beroub

In meir Conscientz so bin ich toub

Christen blut thun ich vergiessen

Vnd hoff zu lest ich werdts geniessen

wittwen weissen schetz ich gering

Vff das ich nun vyl kronen bring

So bin ich mit den höchsten dran

In gericht vnd rot so muß ich gan

Vnd würd do mit zogen här für

So ich sunst blib hinder der thür

Vnd hab meir boßhait grosse eer

Was soll ich dir nun sagen meer

Du machst mir worlick klaine fröüd

Far hin du hast ouch mein bescheid

DER EINSIDEL.

Din bscheid kan ich gar wol verstan

Dir boßheit du ouch eer wilt han

Des todtschlags du thust brümen dich

Deß soltu hie wol mercken mich

Gott wil die sünd vngstrafft nit lon

Do Dauid hat todtschleg gethon

Was er nit würdig das es sot

Buwen ein tempel sinem got.

Das Joas ließ schantlich erschlagen

Zachariam, ward er nit begraben

Nach sinem tod yn künglichs grab

Ein gute leer hie von mir hab

Wan du als erdtrich hetst verbrant

Vnd auch deß hymels zier zertrant

Dar zu beroupt das paradiß

Wär nit als böß merck vff mit flyß

Als wan du tödtsch ain christen man

Den got mit sinem blut gewan

Dwil Chains todschlag was so groß

Eb das Christus sin blut vergoß

Das er yn hymel rufft zu gott

Solt jederman gedencken dran

Was seit vns der sächtz järig man

 

 

LX. Jor Abgon

DER .LX. JERIG.

Ein man bin ich vo sächzig iaren

Mein stand darff ich wol offenbaren

Mein wäsen stadt allein vff gut

Vnd han kain ander fröüd noch mut

Wan kriegen ist mir jetuund glägen

Nach wyben thun ich wenig sträben.

Win trincken will mich nümme liden

In der kilch mag ich die leng nit bliben

Ich btracht allein nach gut vnd eer

Frag nit wie es ioch kumme här

DER EINSIDEL.

Du hast worlich ein schweren stand

Dar durch verderbet wirt manch land

Timotheus spricht yn diser zyt

Kain böser wurtzel sy dan gyt.

Ecclesiasticus hat dirs ouch wol erzalt

Wer stelt nach eer wirt selten alt

Du verkaufft yn muter lyb das kind

Judas wer worlich wol dyn fründ

DER .LX. JERIG.

Was darffst von Judas sagen mir

Wan sind all die sin fründ gloub mir

Die also gut nend wider recht

Worlich so ists ain groß geschlecht

Dan aigen nute vnfertig gut

Manchem jetzund gar wol thut

Dar zu ouch ander heimlich gelt

Das man jetz nimpt in aller welt

Dar durch verraten wirt land lüt

Ich sich nit das man yn thut üt

Wan sie ein klain wil mögen schwigen

Dsach heimlich vnderm hütli triben

Vnd lassen red für oren gan

Hand sie bald gschweigt den armen man

Vnd blybt er dannocht by dem brät

Die wyl die weit also jetz läbt

Was wolt ich dan nüwes fohen an

Ferfürt hab ich ouch manchen man

Das er ist kon vmb lyb vnd läben

Dar durch ich mag yn richtumb streben

Min kind zu grossen eren bringen

Die pfaffen laß ich, läsen singen

Gdenck nit fast an min arme seel

Ob sie dar vmb muß liden quel

Min seel thu ich an ein nagel hencken

Hoff got werd mirs vffs lest als schencken

Vnd mir mein seel mit gnoden zieren

Das ist das läben das ich füren

DER EINSIDEL.

Ain verfluchtes läben hast an dir

Durch aigen nutz solt glouben mir

Der Römisch gwalt zergangen ist

Die kriechisch zung in kurtzer frist

Ward ouch zerstört solt nämen war

Demetrius btrubt ein grosse schar

Bracht er zu wegen durch sin gut

Semey vergoß dar durch sin blut

Durch gyt so soltu mercken recht

Ward Giezi maltzig vnd als sin gschlecht

Nabal durch gyt verlor sin lyb

Den doch erlost Abigail sein wyb

Do Ananias, Saphyras gytig worden

Als bald des gähen tod sie storben

Gytigkait die recht verkert

Dorumb Jetro Moysen lert

Das er kain näm yn sinen rodt

Der got nit forchte frü vnd spot

Ouch nit hät lyb das zytlich gut

Darumb so lug hab dich yn hut

Und laß von der gytigkait ab

Sie volgt dir nach sunst biß ins grab

Bedenck daß hie sind kurtze tag

Die man nit wider bringen mag

Sybitziäriger was ist din sag

 

 

LXX. Jor. Din Seel Bewar

DER .LXX. JERIG.

Ich kan dir worlich nit vyl sagen

Du hast dem gseit von kurtzen tagen

Der nim ich worlich wenig acht

Hab ouch nit druff mein rechnung gmacht

Wie wol das ich jetz hab vff mir

Sibentzig ior das sag ich dir

Vnd solt mein seel jetz thun bewaren

So wolt ichs gern noch lenger sparen

Wan mich truckt erst der haß vnd nyd

Kain menschen ich me vmb mich lyd

Wie wol ich bin ein alter gryß

Vnd mir das hor ist grow vnd wiß

Mag ich die zytlich eer nit lon

Ich sich wie mancher me hat gton

Wie wol er was der ioren alt

Noch det im wol der zytlich gwalt

DER EINSIDEL.

Für einen grossen thoren ich dich halt

So du nit btrachtst das aller gwalt

Vnß kumpt allein von oben ab

Von got der dir das läben gab

Vnd bist so gar ein grosser thor

So du bist kon vff dine ior

Wilt stellen erst noch grossem gwalt

Vnd sichst das selten keir wirt alt

Ouch ist geschriben merck mich eben

Ein jeder gwalt eins kurtzen läben

Welcher ouch thut erhöhen sich

Der wirt genidert von got ich sprich

Die wält soltstu jetzund verlon

Allein bätten vnd zkirchen gon

Vnd sähen an wie schnell der todt

Jetz manchen alten gnomen hott

Der on bycht vnd buß ist gächling gstorben

Gar wol darffstu auch dran erworgen

DER .LXX. JERIG.

Wan jederman dar an gedächt

In gericht vnd rot man wenig brächt

Wan gunst vnd miet die gond do für

Das selb auch bildet jetz yn mir

So ich nun glert hab schwartz vnd wyß

Im frogen brauch ich guten flyß

Meins glichen weiß ich vber zkommen

Mein wort machen gar manchen stommen

Die alle volgen miner sag

Wan ich dan ainen stüpffen mag

So gib ich im ain nater stich

Niemandt darff reden wider mich

Drumb ich den gwalt yn henden han

Vyl nüwer satzung foch ich an

Do mit der arm man wirt beschwert

Den witwen weisen bin ich hert

Säß ich nit also nach bim brät

Mancher es nit dest böser hät

Schmeichlen strichen mir wol gfalt

Do mit ich manchen bösen bhalt

Vnd manchen frommen vndertruck

Mein guter bruder fürbaß ruck

DER EINSIDEL.

Du alter gryß solt wissen das

Nüt grössers ist dan nyd vnd haß

Durch nyd der tüfel kam vff erdt

Der jedes menschen seel begärt

Der nyd ain böse wurtzel ist

Durch nyd ward gmartert Jesu christ

Durch nyd ward Abel zdot erschlagen

Grossen nyd dettent Palestini tragen

Drumb Isaac von got den sägen erlangt

Vß nyd Achitophel sich selb erhangt

Darumb ich rat du last dar van

Das dir nit gschäch als dem Aman

Vmb nyd den er zu Mardocheo hat

Durch nyd zerstöret wirt manch stat

Wo nyd den burgern wonet by

Do godt bald ab ir polucy

Der glichnüß wolt ich dir vyl sagen

Den alten narren muß ich ouch fragen

 

 

LXXX. Jor der Welt Narr

DER .LXXX. JERIG.

Das kan ich gar kum sagen dir

Wan ellend ist mir vor der thür

Mein altes hertz das thut mich btriegen

Dar zu thund mir min sin ouch liegen

Die mich manen and alten schwenck

So ich hinder vnd für mich gdenck

Was ich hab gtriben mein iungen tag

Do ich allzyt der bulschafft pflag

Vnd was allzyt ain werder gast

So bin ich jetz ein vberlast

DER EINSIDEL.

Warlich du bist ain grosser gouch

Ich merck dir thut noch wol der rouch

Wie wol du bist ain vnwerd gast

Vnd schindtmässer im arßloch hast.

DER ALT NARR.

Schindtmässer hin schindtmässer här

Hüpsche fröwlin sind mir nit vnmär

Wie wol ich zwifach inher gang

Vnd mir ouch ist der otem lang

Krachen mir dbein vnd trüfft mir dnaß

Mir gdenckt wol das es besser was

Muß erst am stecken leren gon

Das ist mir worlich vngewon

Im lyb bin ich ouch nit gesundt

In der kilchen bill ich wie ein hundt

Der tüfel hats alter erdacht

Das mich hat also ellend gmacht

Vnd mir vßgfallen ist min hor

Vor zyt trug ich den kopff embor

Das selb ich jetzund faren lan

Ich gang sitz oder wo ich stan

Muß ich dannocht die fröwlin grüssen

O gott möcht ich min sünd so büssen

Für wor ich wurd ain sälig man

Was ich yn der iugendt triben han

Das selb noch yn mir regen thut

Dar zu wer mir das hertz noch gut

Hät sunst der hagel nit drin gschlagen

Du magst gar wol ein andern fragen

DER EINSIDEL.

Frylich du bist ein alter thor

Vnd hast vff dir jetz achtzig jor

Vnd wilt erst sin der mätzen knecht

O gott wie ist din sin als schlecht

Der dich hat also gar verkort

Paulus hat dichs worlich nit glert

Spricht schamhafft, mässig sond sie sin

Spürt man nit an den worten din

All thorecht red thut er dir weren

Der iungen schwenck solt ouch nit bgeren

Die yn der iugend hast getriben

Du must sunst dört groß pin drumb liden

Oder dir gschäch als den alten man

Die Susannam wolten btrogen han.

Darum ich rot kör dich zu gott

was seit vnß dan der kinder spot

 

 

XC. Jor. Der Kinder Spott

DER .XC. JERIG.

Gar wol bin ich geplogt von gott

Das ich erst bin der kinder spott

So ich bin kon vff nüntzig ior

Halt mich die welt erst für ein thor

Ist mir worlich ein grosse clag

Wan ich bedenck mein iungen tag

In den ich mit fröuden rang vnd sprang

Ouch allzyt frölich was vnd sang

Ans alter ich gar wenig gdacht

Von mir ward es gentzlich veracht

Das ichs mocht weder sähen hören

Was mich mein elteren detten leren

Was mir als sandt ain bitter dranck

Zyt wyl was mir by ynen lanck

Ouch waren mir vatter vnd muter mein

Ein schwäre burd vnd grosse pein

Mir gsiel nit wol ir wyß vnd perd

Ich gdacht allein lägens im härd

Allzyt treib ich auß yn mein spot

Das selb mich jetz ouch troffen hott

Was ich mein tag ye hab gehaßt

Hat mich jetz gantz vnd gar vmbfaßt

DER EINSIDEL.

Hettstu vatter vnd muter geert

So wär es dir jetz ouch beschert

Wie yn hast gmessen solt glouben mir

Deßglich din kind ouch messen dir

DER .CX. JERIG.

Das selb ich worlich wol entpfind

Mich haßt jetz all mein huß gefind

Knecht, mägt, die kinder ouch

Allein bin ich ir alter gouch

Eim bin ich taub dem andern blind

Pfü dich alter du schnöder wind

Wie machst so manchen starcken man

Das er muß an zwo krucke gan

Worlich du bist ein boser gast

All diser welt ain vberlast

Wie wol din jederman begert

Noch wan du kumpst so bist vnwerdt

Vnd bist so gantz veracht ich sprich

Es möchten seichen dhund an dich

Das ich hab gar wol innen worden

O gott wer ich vor lengst gestorben

Dörfft ich nit solchen kummer han

Vnd aller welt zum gspött hie gan

DER EINSIDEL.

Den tod im niemandts wünschen sol

On anfechtung kranckheit merck mich wol

Mag niemandts gon ins ewig rich

Job vnd Thobia nim für dych

So bstost du wol gen got gloub mir

Hundert järiger din standt sag mir

 

 

C. Jor nun Gnod dir Got

DER .C. JERIG.

Ein ellend wäsen worlich ich hab

Mein körpel bgert nun yn das grab

Kain fröüd ich meer vff erden hon

Ach gott hät ichs nun vberkon

Dan ich der wält gantz nüt mer sol

Ein kules erdtrich thät mir wol

Hät ich min arme seel bewart

So grußt mir nit ab dyser fart

Mich hilfst jetz weder richtumb gut

Auch das ich bin von edlem blut

Dar zu ouch alle mine fründ

Für ainen miten mir nütz sind

Erst rüwen mich min iungen tag

Die ich nit widerbringen mag

Wan ich hab glebt wol hundert ior

Vff diser erd sag ich für wor

Vnd hab noch nie betracht das end

Deß bin ich jetz so gar ellend

Von aller dyser welt verlon

Mein boßhait sich ich vor mir ston

Die ich getriben hab mein tag

Darumb ich für ein grosse clag

DER EINSIDEL.

O guter fründ du thurest mich

So ich also hör clagen dich

Mich wundert was dich btrogen hat

So weißt das clorlich gschriben stadt

Kein bliblich stat ist hie vff erdt

Als vnß erklärt Paulus der werdt

Vn wir es täglich ouch wol sähen

Ecclesiasticus der thut ouch iähen

Ein jedes flaisch solt mercken mich

Wirt alten dorren dem hew gelich

Bringst auch vffs lest nüt me dar von

Dan gute werck die du hast gton

DER .C. JERIG.

O gott das selb ich gar wol sich

Mein sünd die thund erst rüwen mich

Die ich mein tag ye bgangen hon

So ich yetz gern wolt buß drumb thon

Dorüber haben rüw vnd leit

Hat mir mein hertz, zung, mund, verseit

Das schafft das ich nit reden kan

Im hertzen ouch kain rüw mag han

Min füß wend mich auch nümme tragen

Mein iomer kan ich niemandt clagen

All richthumb, eer, gwalt, hat mir gfält

Pfü dich du schnöde böse welt

Du hast mich glon vff gutem won

Deß ich yn grossen nöten ston

Vnd allzyt gottes vrtheil wart

Hilff mir Maria iunckfraw zart

DER EINSIDEL.

Du fürst worlich ain grosse clag

Hätst duß betracht din iungen tag

Vnd hätst gott allzyt gfolget noch

So gschäch dir glych wie dem Enoch

Isaac, Helyas Abraham

Kain böses läben selten nam

Ein gutes end sond mercken meich

Dorumb bit ich die all geleich

Die dyses spyl läsen vnd horen

Das sie es nit wellen verkeren

Vnd lassen es im yn synem stodt

Ir sähen wol wie es jetz godt

Ob ich vyl hab dar yn gelogen

Oder ob mich paulus hab btrogen

Als ich im anfang hab erclärt

Wie wol Lucas mirs ouch bewert

Vnd spricht solt mercken hie gar schon

Ein folck gern andern wirt vff ston

Ouch ein rych wider das ander sträben

Vyl teürung, hunger, wir got gåben

Erdtbidumb, krieg, werden wir hon

Vyl zeichen sehen in sun vnd mon

Als dan erschynt zu diser frist

Was trübsal jetz vff erden ist

Vnder fürsten, herren, arm vnd rich

Der geistlich stand deßselben glich

Hat sich ouch gantz vn gar verkört

Kain gutz vff erden man jetz hört

Als schnöd vnd böß ist jetz die welt

Allein ir sach stot vff nun vff gelt

Der vnß das selbig brechte här

Worlich er vnß got wilkum wär

Er sy bapst, kaiser, künig fry

Dem selben wir dan stünden by

Sähen die grechtigkait nit an

Darumb es muß so vbel gan

Das ich worlichen sprechen mag

Es nohe sich dem iüngsten tag

Deß ich eüch jetzundt all herman

Lond eüch das selb zu hertzen gan

Vnd macht eüch den vo Niniue glych

So wirt got vber vnß erbarmen sych

Ouch all trübsal von vnß hyn nän

Vnd glück und heil täglichen gen.

 

Pamphilus Gengenbach

 

Hie enden sich die zehen alter, welche sind zusame gesucht vnd in ryme gesatzt durch Pamphilum Gengenbach, Zu lob vnd eren den Ersamen Burgern einer loblichen stat Basel.

